LandboNord har inviteret de nordjyske minkavlere til møde, hvor krisen i minkbranchen er på dagsordenen.

Gennemsnitsprisen for et dansk minkskind er i 2019 faldet til 198 kroner, hvilket er et historisk lavt niveau. I løbet af året har Kopenhagen Fur udbudt og solgt cirka 26 millioner minkskind, og efter at auktionssæsonen er afsluttet, er gennemsnitsprisen blevet gjort op. Det skriver Landsbrugsavisen.dk . Prisen er den laveste, siden priserne toppede i 2012 og 2013 med henholdsvis 503 og 612 kroner for et dansk skind. Det lykkedes dog Kopenhagen Fur i år at sælge alle sin skind til et fast prisniveau. - I den svære situation er det lykkedes at sikre et fast prisniveau gennem sæsonen og med den opnåede salgsprocent for året, må man sige, at salgspolitikken har båret frugt. Det ændrer ikke på, at den opnåede salgspris i 2019 er for lav til at sikre en rentabel produktion af minkskind, skriver Kopenhagen Fur i en pressemeddelelse. Hver ottende minkavler må lukke ned Situationen skal nu diskuteres på et møde for de nordjyske minkavlere, som LandboNord arrangerer. Ifølge formanden for LandboNord, Niels Vestergaard Salling, har den kritiske situation medført, at hver ottende minkavlere må dreje nøglen om, og de resterende pelsavlere har måtte skære i produktionen. - Situationen har været rimelig ekstrem i år. Men minkavlerne er også vant til at have hårde perioder, og nu venter vi på, at markedet går den rigtige vej igen. Det er desværre forskelligt, hvor godt minkavlerne er rustet til nedturene, siger Niels Vestergaard Salling. Årsagen til de lave skindpriser skal findes i Kina, som i 2013 opbyggede enorme lagre med skind, så de i mange år ikke har behøvet at købe nye skind. Kina er et af de største markeder, og det har derfor haft en enorm effekt på verdensproduktionen af skind. Det koster gennemsnitligt 298 kroner at producere et minkskind, og det betyder, at pelsavlerne faktisk taber 100 kroner, hver gang de laver ét skind. LandboNords møde finder sted den 3. oktober og har titlen "Er du klar til 2020?"